**UČEBNÉ OSNOVY PREDMETU ANGLICKÝ JAZYK 2. ROČNÍK**

|  |  |
| --- | --- |
| **Vzdelávacia oblasť** | **Jazyk a spoločnosť** |
| **Názov predmetu** | **Anglický jazyk** |
| **Stupeň vzdelania** | **ISCED 1 - primárny** |
| **Ročník** | **2.**  |
| **Časový rozsah výučby – týždenný** | **2 hodiny** |
| **Poznámka** | **povinný predmet**  |

**1. Časová dotácia:**

|  |  |
| --- | --- |
|  | **2. ročník** |
| **ŠVP** | **0** |
| **Disponibilné – rozširujúce hodiny** | **0** |
| **ŠkVP** | **2** |
| **Spolu/rok - prepočítaná** | **66 hodín** |

**2. Charakteristika predmetu:**

 Záujem o štúdium anglického jazyka v posledných rokoch stále rastie. Je to dané nielen požiadavkou zo strany rodičov či žiakov, ale najmä vývinom. Vstup našej krajiny do EÚ a jej štruktúr si žiada ovládanie cudzích jazykov, dobré vedomosti a komunikačné zručnosti. Jednou z možností, ako túto požiadavku naplniť, je začať vyučovať anglický jazyk už v mladšom školskom veku a riadiť sa heslom: „Čím skôr, tým lepšie.“ Skorý začiatok vyučovania anglického jazyka má pozitívny vplyv na celkový rozvoj osobnosti dieťaťa. Otvára žiakom nový obzor pri spoznávaní iných kultúr, a tým rozvíja aj tolerantnosť dieťaťa voči iným kultúram.

 Základný princíp vyučovania cudzích jazykov v primárnom vzdelávaní spočíva v podpore radosti žiakov z učenia sa cudzieho jazyka, využívaní vysokej miery zvedavosti detí, ich túžby skúmať a objavovať. Pri výučbe cudzieho jazyka je dôležité rešpektovať možnosti a schopnosti detí. Predovšetkým je potrebné upriamiť pozornosť na stav a úroveň vývinu poznávacích schopností a osobnostných charakteristík detí v mladšom školskom veku.

 Je nevyhnutné zabezpečiť podmienky vyučovania cudzieho jazyka tak, aby sa u žiakov podporovala a rozvíjala:

 **motivácia** – učenie sa, získavanie a osvojovanie nových poznatkov a informácií, aktívna spolupráca na činnostiach v triede, tvorivosť, flexibilita,

 **záujmy** – záujem o školu, učenie, predmet cudzí jazyk a ostatné vyučovacie predmety,

 **osobnostné vlastnosti a prejavy** – zodpovednosť, kooperatívnosť, empatia, vôľové a sebaregulačné vlastnosti, emocionálna stabilita, rozvíjanie sebavedomia a pozitívnych postojov,

 **všeobecné rozumové schopnosti** – rozvoj foriem myslenia (názorné, logické, abstraktné, kritické), posilňovanie psychických funkcií (vnímanie prostredníctvom rôznych zmyslov, zámerná pozornosť, vizuálna, auditívna, kinestetická pamäť, reč).

 Proces učenia sa cudzieho jazyka u žiakov v primárnom vzdelávaní sa opiera o činnosť žiakov a ich zmyslové vnímanie, ktoré sú základom pre pamäťové a verbálne učenie sa. Zapájanie viacerých zmyslových vnemov pri osvojovaní si učiva podporuje kvalitnejší proces zapamätávania a dlhodobejšie uchovanie vedomostí a zručností. Učenie má názorno-činnostný charakter a využíva názorné učebné pomôcky s možnosťou variabilných aktivít.

**2.1 Obsah učiva**

 Na hodinách sa má vytvoriť hravá atmosféra, v ktorej sa môže dieťa učiť bez strachu a stresu. V začiatočnej fáze vyučovania anglického jazyka hrajú dôležitú úlohu **parajazykové** (rytmus, intonácia) a **nonverbálne** (gestikulácia, mimika) prostriedky.

 Správne zvolenými metódami sa má vyprovokovať chuť do učenia a využiť prirodzená zvedavosť dieťaťa. Je nutné zohľadniť potreby dieťaťa a umožniť mu učiť sa všetkými zmyslami. Prihliada sa aj na vyjadrovacie schopnosti žiaka, kreativitu, sociálne správanie a rečové zručnosti. V prvom rade má dieťa jazyk zažiť a použiť v komunikácii s partnerom. Pritom majú u začiatočníkov prednosť počúvanie a hovorenie. Čítanie a písanie sa pridávajú neskôr podľa schopností detí a v rámci kontextu.

 Vzdelávací obsah anglického jazyka v 2. ročníku primárnej školy pozostáva z týchto 10 okruhov:

 **I. Rodina a spoločnosť**

 **II. Domov a bývanie**

 **III. Ľudské telo, starostlivosť o zdravie**

 **IV. Doprava a cestovanie**

 **V. Vzdelávanie**

 **VI. Človek a príroda**

 **VII. Voľný čas a záľuby**

 **VIII. Stravovanie**

 **IX. Multikultúrna spoločnosť**

 **X. Obliekanie a móda**

Pri každej z týchto tém rozvíjame u žiakov komunikačné zručnosti v anglickom jazyku. Ide o počúvanie s porozumením, ústny prejav – hovorenie, čítanie s porozumením a písomný prejav.

**3. Ciele učebného predmetu**

 **Všeobecné ciele:**

* vzbudiť záujem o cudzie jazyky,
* vytvoriť základ pre ďalšie jazykové vzdelávanie,
* rozvíjať komunikačné kompetencie žiakov v materinskom a cudzom jazyku,
* podporovať všestranný rozvoj žiakov: kognitívny (trénovať schopnosť žiakov vnímať a pamätať si, systematicky trénovať jazykové činnosti receptívnym a produktívnym spôsobom), sociálny, emocionálny, osobnostný,
* rozvíjať interkultúrnu kompetenciu,
* rozvíjať všetky jazykové činnosti: počúvanie s porozumením, rozprávanie; postupne zaraďovať čítanie s porozumením a písanie,
* využívať medzipredmetové vzťahy.

**Sociálne ciele:**

* akceptovať seba ako súčasť skupiny,
* uplatniť vzájomnú ohľaduplnosť,
* zmysluplne spolupracovať s partnerom,
* akceptovať spolupatričnosť k skupine,
* vedome predĺžiť fázy sústredenia a práce,
* pomáhať iným, povzbudiť ich,
* rozpoznať a prijať spoločnú zodpovednosť,
* akceptovať rozhodnutie väčšiny,
* vedieť sa prispôsobiť a presadiť,
* požičať niečo, poprosiť o niečo,
* ospravedlniť sa.

**4. Výchovné a vzdelávacie stratégie**

**4.1 Všeobecné kompetencie**

Všeobecné kompetencie sú tie, ktoré nie sú charakteristické pre jazyk. Zahŕňajú široké spektrum zručností, ktoré sa týkajú napríklad sebauvedomenia, procesu učenia sa a pod. a sú nevyhnutné pre rôzne činnosti, vrátane jazykových činností.

Žiak na úrovni A 1.1+ si rozvíja všeobecné kompetencie tak, aby dokázal:

* osvojiť si efektívne stratégie učenia, ktoré vedú k pochopeniu potreby vzdelávania sa v cudzom jazyku,
* sústrediť sa na prijímanie informácií,
* používať získané vedomosti a spôsobilosti.

**4.2 Komunikačné jazykové kompetencie**

Komunikačné jazykové kompetencie umožňujú žiakom konať s použitím konkrétnych jazykových prostriedkov.

 **Žiak na konci 2. ročníka:**

* používa známe každodenné výrazy a najzákladnejšie slovné spojenia a rozumie im,
* dokáže sa predstaviť a jednoducho sa opísať,
* dokáže porozumieť jednoduchým otázkam a odpovedať na ne,
* dokáže sa dohovoriť jednoduchým spôsobom s využívaním prevažne verbálnych, ale aj neverbálnych komunikačných prostriedkov v kontexte každodennej komunikácie a vyjadrenia svojich osobných záujmov.

**Jazyková kompetencia**

 Žiak sa konci 2. ročníka:

* používa iba najzákladnejší rozsah jednoduchých slov a výrazov týkajúcich sa jeho osoby a záujmov,
* má základný repertoár slovnej zásoby: izolovaných slov a slovných spojení,
* ovláda výslovnosť obmedzeného repertoáru naučenej slovnej zásoby,
* dokáže odpísať známe slová a krátke slovné spojenia.

**Sociolingválna kompetencia**

Žiak na konci 2. ročníka dokáže:

* nadviazať základnú spoločenskú komunikáciu,
* pozdraviť sa a rozlúčiť sa, predstaviť sa a poďakovať sa.

**Pragmatická kompetencia**

Žiak na konci 2. ročníka dokáže:

* spájať písmená,
* spájať slová pomocou spojovacích výrazov, napr. „a“.

**4.3 Komunikačné jazykové činnosti a stratégie**

**4.3.1 Receptívne činnosti a stratégie**

 Rozvoj počúvania s porozumením sa pri vyučovaní cudzieho jazyka v primárnom stupni vzdelávania považuje za kľúčový.

 Žiak počúva rôzne dialógy, texty, príbehy a pod. v anglickom jazyku, ktoré potom ako modely imituje a používa v rozličných situáciách. Vnímanie a porozumenie zvukovej podoby jazyka je východiskom pre rozvoj ostatných komunikačných činností a stratégií. Osvojenie si zvukovej podoby jazyka predchádza osvojeniu si jeho písomnej podoby.

 **Počúvanie s porozumením**

Žiak na konci 2. ročníka dokáže:

* identifikovať známe slová,
* identifikovať najzákladnejšie slovné spojenia a veľmi jednoduché vety týkajúce sa jeho osoby a oblasti jeho záujmov,
* porozumieť najzákladnejším slovným spojeniam a veľmi jednoduchým vetám, ktoré sa týkajú jeho osoby a oblasti jeho záujmov,
* porozumieť jednoduchým pokynom k práci na vyučovacej hodine,
* porozumieť jednoduchým pokynom ako sa orientovať,
* porozumieť jednoduchým otázkam na známe témy,
* porozumieť hlavnej myšlienke vypočutého jednoduchého textu za predpokladu, že je hovorený zreteľne, je starostlivo artikulovaný a porozumenie je podporené vizuálnymi podnetmi.

**Čítanie s porozumením**

Žiak na konci 2. ročníka dokáže:

* identifikovať hlásky,
* vyhľadávať známe slová a základné slovné spojenia,
* porozumieť a zapamätať si jednoduché slová,
* porozumieť jednoduché pokyny k práci na vyučovacej hodine,
* porozumieť hlavnej myšlienke jednoduchého textu na známu tému,
* porozumieť veľmi krátkym jednoduchým textom, napr. na plagátoch, pohľadniciach.

**4.3.2 Produktívne činnosti a stratégie**

 **Ústny prejav**

Žiak na konci 2. ročníka dokáže:

* pozdraviť sa,
* predstaviť sa,
* klásť jednoduché otázky z oblasti jeho každodenného života a osobných záujmov,
* odpovedať na jednoduché otázky z oblasti jeho každodenného života a osobných záujmov, napr, o sebe, svojej rodine, kamarátoch,
* porozumieť a riadiť sa krátkymi a jednoduchými pokynmi,
* používať čísla, základné číslovky,
* porozumieť časovým údajom v rámci denného režimu, týždňa, mesiaca a roka,
* jednoduchým spôsobom opísať seba, svoj domov, školu, spolužiakov.

**Písomný prejav**

Písanie sa začína nacvičovať pomocou aktivít, v ktorých žiak odpisuje alebo dopĺňa

písmená, slová, neskôr krátke vety a nakoniec aj krátke, jednoduché odseky, pričom má k dispozícii správny vzor.

 Žiak na konci 2. ročníka dokáže:

* správne napísať všetky písmená abecedy,
* správne odpísať slová,
* napísať vlastné meno,
* napísať krátky pozdrav.

**4.4 Metódy a formy práce**

 Pri vyučovaní je potrebné maximálne vystaviť žiaka cieľovému jazyku zo strany učiteľa a výukových materiálov (CD, DVD, multimediálnych programov a pod.). Vyučovať v malej komunite s využitím rôznych foriem práce.

 Metóda je pedagogická – špecifická didaktická aktivita subjektu a objektu vyučovania, rozvíjajúca vzdelanostný profil žiaka, súčasne pôsobiaca výchovne, a to v zmysle vzdelávacích i výchovných cieľov v súlade s vyučovacími a výchovnými princípmi.

 Pre efektívne vyučovanie cudzieho jazyka na prvom stupni základnej školy majú význam tieto **metodicko-didaktické princípy:**

* vyučovanie orientované na žiaka,
* činnostný charakter vyučovania,
* rešpektovanie individuálnych osobitostí žiakov,
* pozitívna motivácia,
* názornosť a primeranosť veku,
* časté striedanie organizačných foriem práce v rámci vyučovacej hodiny,
* systematické opakovanie,
* tolerovanie chyby ako prirodzenej súčasti učenia sa jazyka,
* rozvíjanie komunikačnej kompetencie ako produktu vyučovania, nie domácej prípravy.

Pomocou správne zvolených metód treba vytvoriť atmosféru, v ktorej sa dieťa môže

učiť s radosťou bez strachu a stresu, treba využiť a motivovať chuť dieťaťa do učenia sa a jeho prirodzenú zvedavosť, treba zohľadňovať potreby dieťaťa a hlavne umožniť mu sa učiť za pomoci všetkých zmyslov, treba dieťa naučiť sa reagovať v anglickom jazyku, aktívne ho používať a postupne sa v jazyku osamostatniť.

 **Metódy práce**

* výklad,
* motivačné metódy rozhovoru,
* reproduktívne i produktívne metódy upevňovania učiva,
* demonštračné vizuálne i audiovizuálne metódy,
* dramatizačné metódy,
* interaktívne metódy,
* heuristické metódy projektovej práce,
* problémové.

**Formy práce**

* individuálna a skupinová práca žiakov, tímové hry,
* práca vo dvojici,
* frontálna výučba,
* práca s pracovným zošitom, pracovnými listami, CD a internetom.

**Požiadavky na výstup pre 2. ročník ZŠ**

 Žiak sa snaží počúvať a porozumieť počutému textu, pričom rozumie základné osvojené formulácie, dokáže na ne reagovať (aj neverbálne). Na gramatiku sa nekladie dôraz, ale žiak si ju osvojuje v prirodzených podmienkach. Žiak neprodukuje nič samostatné.

 V 2. ročníku sa snažíme, aby žiaci nadobudli na hodinách anglického jazyka pozitívne emocionálne zážitky prostredníctvom využívania rôznych vizuálnych podnetov (fungovanie s maňuškou), prostredníctvom hier, piesní, rýmovačiek, príbehov, realizácie dramatizácií, využitia IKT. Dôležitá je tu aktívna účasť žiaka a pozitívne hodnotenie zo strany učiteľa.

 Žiak postupne:

* rozumie jednoduchým pokynom, ktoré zadáva učiteľ (sit down, stan dup,...),
* vie sa pozdraviť a nadviazať kontakt (Hello! My name is...),
* pýtať sa na meno (What is your name?),
* vie pomenovať základné veci okolo seba (hračky a iné predmety formou It is..., otázka Is it...?),
* vie pomenovať izby a nábytok,
* vie určiť farbu vecí a ich počet (do 10),
* vie vyjadriť svoj názor (Yes/No),
* vie pomenovať základných členov svojej rodiny,
* vie pomenovať základné časti svojho tela,
* vie jednoduchým spôsobom vyjadriť svoju náladu a jednoducho charakterizovať svoje telo a jeho časti prídavným menom (I´m happy/sad. I am small/tall),
* vie pomenovať ročné obdobia,
* pozná pomenovanie jednotlivých aktivít a činností,
* vie vyjadriť svoje schopnosti (can/can´t),
* je oboznámený so slovnou zásobou, ktorá súvisí so sviatkami Vianoc, Veľkej noci a charakterom týchto sviatkov v Anglicku,
* vie pomenovať zvieratká,
* vie vymenovať niektoré druhy ovocia a zeleniny,
* vie vymenovať niektoré zdravé a nezdravé jedlá,
* vie vymenovať časti oblečenia a povedať, čo má oblečené,
* vie spievať jednoduché anglické pesničky, ovláda jednoduché anglické rýmovačky (Head and shoulders..., Happy birthday to you..., We wish you a Merry Christmas, Jingle bells, Hello, One, two,....),
* chápe obsah týchto piesní a rýmovačiek,
* vie imitovať správnu výslovnosť učiteľa,
* vie zopakovať slová a jednoduché vety.

**5. Učebné zdroje**

Na podporu a aktiváciu vyučovania a učenia žiakov sa využijú nasledovné učebné zdroje:

* odborné publikácie k daným témam,
* webové stránky, ktoré sú venované výučbe anglického jazyka,
* materiálno-technické a didaktické prostriedky, ktoré má naša škola k dispozícii,
* učebnica a pracovný zošit Family and Friends Starter, autor Naomi Simmons,
* vlastné pracovné listy,
* dvojjazyčný slovník,
* obrázkové slovníky,
* obrazový demonštračný materiál (pexesá, maňušky, obrázky a pod.).

**6. Hodnotenie**

 V počiatočnej fáze učenia sa cudzieho jazyka v primárnom vzdelávaní má hodnotenie žiakov predovšetkým motivačnú a formatívnu funkciu.

 **Obsah hodnotenia**

 **Počúvanie s porozumením:** hodnotia sa rôzne čiastkové spôsobilosti – rozlišovanie a porovnávanie hlások, slabík a slov, porovnávanie významu viet na základe ich intonácie. Úlohy vhodné pre žiakov tohto veku sú také, ktoré im umožňujú demonštrovať pochopenie prostredníctvom neverbálnych prostriedkov (označovanie a spájanie obrázkov, vyfarbovanie, kreslenie).

 **Ústny prejav:** úlohy, ktoré sú určené na hodnotenie ústneho prejavu, musia byť realistické, zmysluplné. Žiacke prehovory v cudzom jazyku sa nemajú hodnotiť izolovane, ale majú byť vnímané v kontexte situácie. Dôraz sa kladie na splnenie komunikačného zámeru. Osobitnú pozornosť je potrebné venovať správnej výslovnosti a náležitej intonácii.

 **Čítanie s porozumením:** hodnotia sa čiastkové spôsobilosti čítania (napr. rozlišovanie a porovnávanie písomnej formy slov, hľadanie konkrétnych slov alebo informácií v texte, čítanie krátkych textov s porozumením).

 **Písaný prejav:** úlohy určené na hodnotenie písania by mali odzrkadľovať aktivity v triede. Žiaci odpisujú slová a krátke vety, úlohy musia byť autentické a pre žiakov zaujímavé.

 **Spôsoby** **hodnotenia:**

 **Hodnotenie učiteľom: ústnou formou** alebo **písomnou formou:** ich cieľom je ohodnotiť vedomosti žiaka a jeho spôsobilosti, pomáhať učiteľom aj žiakom monitorovať pokrok žiaka v učení. Forma a obsah hodnotenia by mali reflektovať skúsenosti detí z vyučovania (typy úloh sú žiakom známe z vyučovacieho procesu). Na hodnotenie predmetu vychádzame z Metodického pokynu č. 7/2009-R z 28. apríla 2009 na hodnotenie žiakov základnej školy. Anglický jazyk klasifikujeme. Hodnotiť žiaka a následne klasifikovať musíme komplexne, na princípe individuálneho prístupu k osobnosti a hľadať u žiaka iba dobré veci. Snažíme sa pri klasifikácii sledovať a zisťovať prírastok vedomostí. Klasifikáciu môžeme obohatiť aj o slovné hodnotenie, nasledovne:

 Very good!/Veľmi dobré.

 Good!/Dobré.

 Good but you could do better!/Dobré, ale môže to byť lepšie.

 Try harder you can do it!/Usiluj sa viac.

 Hodnotíme a klasifikujeme:

* komunikačné zručnosti v jazyku (v potrebnej miere),
* jazykové schopnosti (riekanky, piesne),
* manuálne zručnosti a ich využitie,
* umelecké a psychomotorické schopnosti,
* v 1. ročníku sú hodnotené známkou **pracovné listy** v pracovnom zošite a **obrázkové diktáty** (časová dotácia – do 20 minút),
* **obrázkové diktáty** (2 za polrok) sú hodnotené podľa stupnice:

|  |  |
| --- | --- |
| 10 – 9 správne | 1 |
| 8 - 7 | 2 |
| 6 - 4 | 3 |
| 3 - 2 | 4 |
| 1 - 0 | 5 |

 **Hodnotenie spolužiakmi:** má mať motivačnú funkciu, viesť žiakov k väčšej vzájomnej tolerancii a naučiť ich všímať si pozitíva práce spolužiakov, čo môže pozitívne ovplyvniť atmosféru v triede, pretože žiaci sa učia rešpektovať jeden druhého.

 **Sebahodnotenie:** rozvíja kognitívne spôsobilosti žiaka, ako je napríklad monitorovanie vlastného pokroku v učení, uvedomovanie si svojich schopností, štýlov učenia a kladenia si vlastných cieľov. Proces hodnotenia prebieha zo začiatku v materinskom jazyku. Medzi najčastejšie metódy sebahodnotenia patria: portfólio, dotazníky, rozhovory s učiteľom a denníky. Portfólio obsahuje sebahodnotiace záznamy, hodnotenie učiteľom a zbierku prác, ktoré žiak vytvorí počas určitého obdobia. Súčasťou portfólia môžu byť písomné práce, kresby, projekty, výsledky testov a pod., ktoré si do portfólia vyberá žiak podľa vlastného uváženia.